**Polven tekonivelkirurgia**

Yhtenäiset polven tekonivelkirurgian hoidon perusteet muodostuvat leikkaushoidon aiheista (indikaatio) ja vasta-aiheista (kontraindikaatio), ja näiden molempien huomioimisesta hoitopäätöksessä.

**Diagnoosi:** valitaan indikaation mukaisesti

**Perusterveydenhuolto**

Ennen leikkausarvioon lähettämistä on huolehdittava pitkäkestoisten perussairauksien asianmukaisesta hoidosta perusterveydenhuollossa tai tarvittaessa kunkin sairauden mukaisen erikoisalan ohjauksessa

* epätasapainossa oleva diabetes
* sydän- ja verenkiertosairaudet, verenpainetauti, sydämen vajaatoiminta, munuaistaudit
* psykiatriset häiriöt: depressio, kaksisuuntainen mielialahäiriö, skitsofrenia ja muut psykoosit
* suun / hampaiston infektiot
* tupakan käytön aiheuttama riippuvuus
* muut etenevät tai pitkäkestoiset toimintakykyä tai ennustetta hoitamattomana heikentävät sairaudet

**Erikoissairaanhoito**

**Leikkausaiheet:**

* vaikeaoireinen nivelrikko, johon liittyy toiminnallisia rajoituksia, liikekipua ja lääkehoidolle reagoimatonta leposärkyä
* tila, jossa nivelrikon konservatiivisen hoidon keinot (myös muut kuin lääkehoito) on kattavasti ja dokumentoidusti käyty läpi ilman riittävää hoidollista tehoa
* lonkan ankyloituminen tai nopeasti etenevä polven virheasento
* lonkan tai polven niveltä nopeasti vioittava luunekroosi
* radiologisesti todettava pitkälle edennyt nivelrikkoon sopiva löydös (Kellgren & Lawrence luokka 3-4)

Kaksi aihetta yhdessä muodostavat perusteen tekonivelleikkaukselle, mikäli ehdotonta vasta-aihetta ei ole. Toinen aihe muodostuu aina radiologisesti havaittavista, ja kliinistä oirekuvaa tukevista nivelrikkomuutoksista tai havaituista luunekroosimuutoksista.

**Ehdottomat vasta-aiheet:**

* bakteerin aiheuttama infektio, jos se ei ole parannettavissa/hoidettavissa
* progredioivat dementoivat sairaudet, johon lääkehoito ei ole tehonnut
* pitkälle edennyt ja vaikeaoireinen keuhkoahtaumatauti
* hoidon komplianssiongelmat ja hoitoon sitoutumattomuus, esimerkiksi vaikea psyykkinen sairaus, alkoholismi tai muu sairaus, jotka vaarantavat joko leikkauksen jälkihoidon toteutuksen, tai muun sairauden, kuten esimerkiksi diabeteksen, hoidon
* BMI yli 40 (vasta-aihe väistyy, mikäli ohjatuilla elintapamuutoksilla tai bariatrisella kirurgialla BMI saadaan matalammalle riskitasolle)

Edellä lueteltujen vasta-aiheiden takia potilaalle ei voida suorittaa tekonivelleikkausta komplikaatioriskin ollessa liian suuri suhteessa tekonivelleikkauksella saavutettavaan hyötyyn.

**Suhteelliset vasta-aiheet:**

Ennen leikkausta tulee saavuttaa hoitotasapaino ainakin seuraavien sairauksien kohdalla:

* diabetekseen liittyvistä mikrovaskulaarikomplikaatioista johtuvan munuaisten vajaatoiminta,
* obesiteetti (BMI 30-40),
* alkoholin tai muun päihteen hallitsematon käyttö.

Yhtenäisten hoidon perusteiden seurannassa palveluiden tuottajalta edellytetään toimintaansa liittyvää raportointia. Lisäksi edellytetään perusteluita poikkeamasta, jos tunnusluvut osoittavat joko alle tai yli valtakunnan keskimääräisen tason toteutunutta toimintaa tekonivelkirurgiassa, tai muita poikkeamia.

Työryhmä: Lehto, Matti U.K; Leskinen, Jarkko

Raportti: ” Lonkan ja polven tekonivelkirurgian järjestäminen sekä ehdotus hoidon yhtenäisistä perusteista. Selvityshenkilöiden raportti” (<https://stm.fi/julkaisu?pubid=URN:ISBN:978-952-00-3973-8> )